বগুড়ায় নিখোঁজ শিশুর গলাকাটা লাশ উদ্ধার
বগুড়ার শিবগঞ্জে সাদিয়া খাতুন (৬) নামে এক শিশুকে গলাকেটে হত্যা করা হয়েছে। 







বৃহস্পতিবার দুপুরে উপজেলার তালিবপুর পূর্বপাড়া গ্রামের একটি আলু খেত থেকে তার রক্তাক্ত লাশ উদ্ধার করা হয়েছে। 




নিহত শিশু সাদিয়া খাতুন শিবগঞ্জ উপজেলার তালিবপুর পূর্বপাড়া গ্রামের কৃষক শাহিনুর রহমানের মেয়ে। সে স্থানীয় কৃষ্ণপুর সরকারি প্রাথমিক বিদ্যালয়ে প্রথম শ্রেণিতে পড়ত।
পুলিশ ও এলাকাবাসী জানান, সাদিয়া বুধবার বিকালে বাড়ি থেকে নিখোঁজ হয়। বিভিন্ন স্থানে ও আত্মীয়-স্বজনদের বাড়িতে খোঁজ করে তার সন্ধান পাওয়া যায়নি। বৃহস্পতিবার দুপুরে বাড়ি থেকে প্রায় ৫শ’ গজ দূরে একটি আলু খেতে তার গলাকাটা লাশ পাওয়া যায়। 
মোকামতলা পুলিশ তদন্ত কেন্দ্রের ইনচার্জ ইন্সপেক্টর সনাতন সরকার জানান, খবর পেয়ে ওই শিশুর লাশটি উদ্ধার করে বগুড়া শহীদ জিয়াউর রহমান মেডিকেল কলেজ (শজিমেক) হাসপাতাল মর্গে পাঠানো হয়েছে।
শিবগঞ্জ থানার ওসি মিজানুর রহমান, এখন পর্যন্ত এ হত্যাকাণ্ডের কোনো ক্লু পাওয়া যায়নি। স্বজনরাও এ ব্যাপারে নিশ্চিত করে কিছু বলতে পারেননি। এ ব্যাপারে তদন্ত চলছে।

বগুড়ার শিবগঞ্জে সাদিয়া খাতুন (৬) নামে এক শিশুকে গলাকেটে হত্যা করা হয়েছে।